|  |  |
| --- | --- |
| **ROKODELSKA PANOGA** | **Izdelovanje lesenih črk za tisk** |
| **POVZETEK** |
| Izdelava lesenih črk za tisk je bila podporna obrt tisku s premičnimi črkami. Za izdelavo je bilo treba združevati znanje obdelave lesa, graviranja in oblikovanja črkovnih vrst. V 20. stol. sta v Sloveniji izpričana le dva izdelovalca, obrt pa je zamrla z zatonom visokega tiska. Leta 2020 je obrt in delavnico rekonstruiral Marko Drpić. Na svetu deluje samo okoli deset podobnih delavnic. |
| **OPIS PANOGE**  |
| Tiskanje s premičnimi črkami je tehnologija, pri kateri se za reproduciranje besedila uporabljajo premične svinčene črke. V rabi je bila od Gutenbergovega izuma sredi 15. stol. pa do druge polovice 20. stol. Za tisk večjih formatov (npr. plakatov) so potrebne nekaj centimetrov ali nekaj deset centimetrov visoke črke. Zaradi velike teže bi bilo rokovanje s tako velikimi svinčenimi črkami izjemno težko. Zato so tiskarji uporabljali lesene črke. Vsaka posamezna lesena črka je ročno izdelana, izum graverskega stroja s pantografom v 19. stol. pa je postopek pohitril. Pantograf je naprava, ki ima tri glavne dele: vodilo, ki sledi šabloni, graverski stroj z rezkarjem in paralelogram, ki povezuje oba dela.Izdelovalec črk je na podlagi risb tipografa, avtorja črkovne vrste, najprej naredil šablone. To so iz vezane plošče izrezane povečane črke, pritrjene na debelejši kos lesa.Postopek izdelave lesenih črk za tisk se začne s pravilno pripravo lesa (les hruške v Evropi in javorja v ZDA), ki mora biti rezan čelno in ne vzdolžno. Sledi nekajletno naravno sušenje, dokončno suhost pa so dosegli še s tehničnim sušenjem. Pravilno sušene kolute lesa je bilo nato potrebno stanjšati do višine kovinskih črk. Ta korak je en najbolj zahtevnih, saj se mora višina lesenega izdelka izjemno natančno ujemati z višino kovinskih črk. V tej fazi je bil v uporabi poseben stroj za poravnavo obeh ploskev lesa, ki je obenem zagotovil, da sta ploskvi popolnoma vzporedni. Le tako lahko dosežemo visoko kakovost tiska, kadar hkrati tiskamo z lesenimi in svinčenimi črkami. Sledita graviranje na pantografu ter razrez črk na končno dimenzijo. Zadnji korak je ročno prirezovanje tistih delov črk, v katere rezkar ni mogel poseči (na primer zelo ostri koti v veliki črki a ali v).Izdelava lesenih črk je bila domena zelo specializiranih manufaktur. V ZDA je za potrebe celega kontinenta delovalo le pet tovarn. V zahodni Evropi je imela praviloma vsaka država vsaj eno tako tovarno, razvitejše države pa celo več (Anglija, Nemčija, Francija). Nabor črk so oglaševale v katalogih.Na podlagi pričevanj sta v 20. stol. v Sloveniji obstajala le dva izdelovalca lesenih črk, na začetku stoletja graver Anton Černe iz Ljubljane in kasneje rezbar A. Pavlovčič iz Zaloga pri Ljubljani. Z zatonom visokega tiska v drugi polovici 20. stol. je zamrla tudi ta obrt.Raziskovanje in rekonstrukcija postopkov izdelave lesenih črk je dandanes precej zahtevna naloga, saj je ohranjene malo opreme, postopki izdelave pa praviloma niso zapisani v priročnikih. Ena od najbolj referenčnih ustanov s tega področja je Hamilton Woodtype and Printing Museum v ZDA, ki poleg izvirne opreme hrani ogromno šablon in okoli 1,5 milijona lesenih črk. V zahodnem svetu je približno deset aktivnih izdelovalcev lesenih črk, od katerih pa za graviranje večina uporablja sodobne računalniško krmiljene stroje.V Sloveniji se Marko Drpić ukvarja z ohranjanjem tiskarske dediščine; po nekaj letih raziskav in priprav je leta 2020 vzpostavil popolnoma delujočo delavnico za izdelavo lesenih črk s pantografom. Pridobil je celo izjemno redek stroj za poravnavo ploskev. Delavnica je dostopna strokovni javnosti (domači in tuji študenti oblikovanja, grafični oblikovalci) in je vključena v kurikulum Akademije za likovno umetnost in oblikovanje Univerze v Ljubljani. Marko Drpić o projektu predava tudi na tujih univerzah in konferencah, delavnica pa hkrati služi kot promocija vrhunskih domačih oblikovalcev črk v svetu. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Izdelava lesenih črk združuje nekaj obrtnih znanj, ki se redko prepletajo: poznavanje obdelovalnih postopkov lesa, graviranje in tipografijo. V praksi gre za dobro sodelovanje mizarja, graverja (sedaj CNC-graverja) in oblikovalca črkovnih vrst, ki zelo dobro pozna tehnične lastnosti lesa in proizvodne procese. Formalnega znanja s tega področja ne v Sloveniji ne drugod po svetu ni več mogoče pridobiti, možno se je samo priučiti.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Izdelava lesenih črk za tisk še ni vpisana v slovenski Register nesnovne kulturne dediščine. Panoga je globalno ogrožena, saj je na svetu delujočih le okoli deset izdelovalcev, od tega en v Sloveniji.  |
| **Vidik identitete in prepoznavnosti**  | Izdelovalci so med seboj povezani in si izmenjujejo znanje. Promocijski dogodki so povezani s predavanji na specializiranih (tipografskih in oblikovalskih) konferencah, znanje pa se izmenjuje tudi prek različnih forumov na medmrežju. Panogo je izjemno pomembno vključiti v izobraževalni proces umetniških akademij. Nabor lesenih črk, ki so jih zasnovali najboljši slovenski tipografi, so del tiskarske zbirke edinega studia za visoki tisk v Sloveniji (tipoRenesansa) in jih za umetniška dela uporabljajo domači in tuji študenti ter umetniki.  |
| **Vidik družbenega in gospodarskega napredka** | Panoga je od svojega nastanka doživela nekaj tehnoloških posodobitev, predvsem v ZDA. Največji napredek pomeni uporaba digitalnih načrtov črk in njihova izdelava na računalniško krmiljenih strojih.Slovenski izdelovalec črk za izdelavo poleg tradicionalno uporabljenega lesa hruške uporablja tudi les ameriškega javorja, ki je v Evropi uvrščen na seznam tujerodnih vrst. S tem prispeva k spodbujanju iskanja alternativnih možnosti za uporabo invazivnih in tujerodnih rastlinskih in drevesnih vrst, ki so bile do sedaj podvržene zgolj odstranjevanju in uničenju. |
| **Vidik učinkov na medgeneracijsko povezovanje in vseživljenjsko učenje** | Izdelava lesenih črk je v Sloveniji že vključena v kurikulum Akademije za likovno umetnost in oblikovanje Univerze v Ljubljani. Predstavlja pomemben korak pri izobraževanju prihodnjih grafičnih oblikovalcev in tipografov ter spodbuja k razumevanju, razvijanju in negovanju tradicionalnih obrtnih znanj. Lesene črke študenti in oblikovalci uporabljajo pri izdelavi plakatov, ki so tudi v sodobni družbi pomemben komunikacijski kanal za izpostavljanje družbeno žgočih vsebin. |
| **Vidik učinkov na turizem**  | Že izdelane črke studio tipoRenesansa vključuje v turistično ponudbo pod okriljem Zavoda za turizem Ljubljana. Uporabljajo se na delavnicah izdelave plakatov, pri čemer je končni izdelek pogosto plakat s slovensko abecedo. Turistična ponudba lahko delno financira obstoj panoge. |
| **Viri in literatura** | Shields, David: The Rob Roy Kelly American wood type collection: a history and catalog, 2022.Vöge, Peter: Faszination Holzletter, 2022.Drpić, Marko: Workshop preparation for the production of wood type for printing, 2020[https://uia-initiative.eu/en/news/workshop-preparation-production-wood-type-printing, dostop 28. 9. 2022].Drpić, Marko: Research on wooden letters for letterpress printing in the USA, 2019 [https://uia-initiative.eu/en/news/research-wooden-letters-letterpress-printing-usa, dostop 28. 9. 2022]. |